LIGJ
Nr. 53/2024 

PËR DISA SHTESA DHE NDRYSHIME NË LIGJIN NR. 9270, DATË 29.7.2004,
“PËR SISTEMIN E ADRESAVE”, I NDRYSHUAR

Në mbështetje të neneve 78 e 83, pika 1, të Kushtetutës, me propozimin e Këshillit të Ministrave,

KUVENDI
I REPUBLIKËS SË SHQIPËRISË

VENDOSI:

Në ligjin nr. 9270, datë 29.7.2004, “Për sistemin e adresave”, i ndryshuar, bëhen këto shtesa dhe ndryshime:

Neni 1

Në nenin 1 pas fjalëve “në territorin e Republikës së Shqipërisë” shtohen fjalët “të integruar në Regjistrin Kombëtar të Adresave (RKA).”.
 
Neni 2

Në nenin 1/1 bëhen këto ndryshime dhe shtesa:
1. Pika 1 ndryshohet si më poshtë:
“1. “Adresa” është një seri informacioni i standardizuar, që përbëhet nga fjalë dhe numra, të renditura sipas një rregulli të caktuar, të cilat tregojnë vendndodhjen e saktë dhe unike të një ndërtese, apartamenti ose të një trualli të lirë. Ajo formohet nga shkronja të alfabetit shqip dhe numra arabë.”.
2. Në pikën 2 pas fjalëve “dhe “parku” janë” shtohen fjalët “zona të qarkullimit civil”.
3. Pika 3 shfuqizohet.
4. Pika 4 ndryshohet si më poshtë:
“4. “Regjistri Kombëtar i Adresave (RKA)” është baza e vetme e të dhënave shtetërore në të cilin regjistrohen e përditësohen të dhënat për adresën, sipas elementeve të saj, për çdo ndërtesë, apartament dhe truall të lirë.”.
5. Pas pikës 4 shtohen pikat 5, 6, 7 dhe 8 me këtë përmbajtje:
“5. “Tabela e emërtimit” është treguesi fizik i emërtimit të zonës së qarkullimit civil.
6. “Tabela e numërtimit” është treguesi fizik i numërtimit të brendshëm dhe të jashtëm të ndërtesës në zonën e qarkullimit civil.
7. “Kodi unik i adresës” është një vlerë unike, që përkon me elementet përbërëse të adresës, e cila shërben për të identifikuar në mënyrë unike vendndodhjen e çdo ndërtese, hyrjeje dhe apartamenti në brendësi të saj në Regjistrin Kombëtar të Adresave (RKA).
8. “Pika e interesit (PI)” është vendndodhja specifike me interes publik, e shprehur në RKA nëpërmjet adresës së saj.”.

Neni 3

Në nenin 2 bëhen këto shtesa dhe ndryshime: 
1. Në pikën 1 pas fjalës “vendndodhjen” shtohen fjalët “në terren”.
2. Në shkronjën “d” të pikës 1 fjalët “bulevardit/rrugës/rrugicës/parkut ose sheshit” hiqen. 
3. Pika 2 ndryshohet si më poshtë:
“2. Radha e vendosjes së elementeve të adresës, algoritmi, struktura e kodit unik të adresës dhe përdorimi i tij përcaktohen me udhëzim të ministrit përgjegjës për gjendjen civile.”.

Neni 4

Në nenin 3 fjalët “këshillit të njësive të vetëqeverisjes vendore” zëvendësohen me fjalët “këshillit bashkiak”.

Neni 5

Në nenin 4/1, pikat 1 dhe 3 shfuqizohen.

Neni 6

Pas nenit 4/1 shtohen nenet 4/2, 4/3 dhe 4/4 me këtë përmbajtje: 

“Neni 4/2
Përmbajtja e RKA-së

1. RKA-ja përmban informacion tekstual dhe gjeohapësinor për sistemin e adresave dhe për pikat e interesit për çdo bashki.
2. RKA-ja përbëhet nga të dhëna parësore e dytësore, të cilat përcaktohen me vendim të Këshillit të Ministrave.

Neni 4/3
Dhënësit e informacionit në RKA

1. Dhënës informacioni janë strukturat përgjegjëse për planifikimin dhe zhvillimin e territorit në bashki, si nivel i parë i vetëqeverisjes vendore, të cilat kryejnë edhe përditësimin e RKA-së. 
2. Strukturat përgjegjëse, sipas pikës 1 të këtij neni, japin e përditësojnë rregullisht të gjithë informacionin në RKA për pjesë të territorit publik dhe ndërtesat nën juridiksionin territorial të tyre, sipas rregullave të përcaktuara me vendim të Këshillit të Ministrave.

Neni 4/4
Niveli i aksesit të RKA-së

1. Të dhënat publike aksesohen lirisht nga çdo person në faqen zyrtare të RKA-së.
2. Të dhënat parësore, të përcaktuara në nenin 4/2 të këtij ligji, konsumohen nëpërmjet Platformës Qeveritare të Ndërveprimit nga bazat e tjera të të dhënave shtetërore.”.

Neni 7

Në nenin 25, paragrafi i parë numërtohet me numrin “1” dhe pas paragrafit të parë shtohet pika 2 me këtë përmbajtje:
“2. Rregullat për vendosjen e tabelave të numërtimit përcaktohen me udhëzim të përbashkët të ministrit përgjegjës për gjendjen civile dhe të ministrit përgjegjës për çështjet vendore.”.

Neni 8

Neni 28 ndryshohet si më poshtë:
 
“Neni 28

Shpenzimet për vendosjen e tabelave të emërtimeve të bulevardeve, rrugëve, rrugicave, shesheve, parqeve dhe të numërtimit të ndërtesave publike dhe private, sipas hyrjeve dhe apartamenteve në përbërje të tyre, përballohen nga buxheti i njësive të vetëqeverisjes vendore.”.

Neni 9

Pas nenit 29 shtohen nenet 29/1 dhe 29/2 me këtë përmbajtje: 

“Neni 29/1
Procesi i emërtimit

1. Strukturat përgjegjëse për planifikimin dhe zhvillimin e territorit në bashki, si nivel i parë i vetëqeverisjes vendore, identifikojnë zonat e qarkullimit civil të paemërtuara dhe informojnë kryetarin e bashkisë. Kryetari i bashkisë është i detyruar të sigurojë emërtimin e çdo zone të qarkullimit civil të paemërtuar, sipas parashikimeve të këtij ligji.
2. Bashkia vendos tabelat e emërtimit për zonën e qarkullimit civil, brenda 12 (dymbëdhjetë) muajve nga miratimi i këtij ligji, sipas informacionit në RKA.
3. Kryetari i bashkisë kontrollon dhe raporton për ecurinë e procesit të emërtimit në Drejtorinë e Përgjithshme të Gjendjes Civile. 

Neni 29/2
Procesi i numërtimit

1. Strukturat përgjegjëse në autoritetet për planifikimin dhe zhvillimin e territorit në bashki, si nivel i parë i vetëqeverisjes vendore, identifikojnë ndërtesat, hyrjet dhe apartamentet e panumërtuara dhe informojnë kryetarin e bashkisë/njësisë administrative. Kryetari i bashkisë është i detyruar të sigurojë numërtimin e çdo ndërtese, hyrjeje ose apartamenti të panumërtuar, sipas parashikimeve të këtij ligji.
2. Bashkia/njësia administrative vendos tabelat e numërtimit fizik të ndërtesave, hyrjeve dhe apartamenteve brenda 12 (dymbëdhjetë) muajve nga miratimi i këtij ligji, sipas informacionit në RKA.
3. Kryetari i bashkisë/njësisë administrative kontrollon dhe raporton për ecurinë e procesit të numërtimit në Drejtorinë e Përgjithshme të Gjendjes Civile.”.

Neni 10

Në nenin 32, shkronjat “a” dhe “b” ndryshohen si më poshtë:
“a) nenet 29/1 dhe 29/2 të këtij ligji, shkelja ose mosrespektimi i detyrimit ligjor nga personat përgjegjës, sipas këtyre neneve, përbën kundërvajtje administrative dhe dënohet me gjobë në masën nga 5 000 (pesë mijë) lekë deri në 10 000 (dhjetë mijë) lekë për çdo bulevard, rrugë, rrugicë, shesh ose park të paemërtuar, si dhe për çdo ndërtesë, hyrje ose apartament të panumërtuar;
[bookmark: _GoBack]b)	nenin 31 të këtij ligji, përbën kundërvajtje administrative dhe dënohet me gjobë në masën nga 10 000 (dhjetë mijë) lekë deri në 50 000 (pesëdhjetë mijë) lekë.”.

Neni 11
	
Neni 33 ndryshohet si më poshtë:
 
“Neni 33

Gjobat e parashikuara në shkronjat “a” dhe “b”, të nenit 32, vendosen nga drejtori i përgjithshëm i Gjendjes Civile dhe mund të ankimohen në gjykatën kompetente për çështjet administrative, sipas ligjit në fuqi për gjykimin e mosmarrëveshjeve administrative.”.

Neni 12

1. Kudo në ligj fjalët “së njëjtës njësi të vetëqeverisjes vendore” zëvendësohen me fjalët “juridiksionit të bashkisë”.
2. Kudo në ligj fjalët “seksionet/zyrat e urbanistikës” zëvendësohen me fjalët “strukturat përgjegjëse për planifikimin dhe zhvillimin e territorit në bashki, si nivel i parë i vetëqeverisjes vendore”.

Neni 13

Në nenin 33/1, pas pikës 2 shtohen pikat 3, 4 dhe 5, me këtë përmbajtje:
“3. Këshilli i Ministrave miraton aktet nënligjore të përcaktuara në nenet 4/2, pika 2, dhe 4/3, pika 2, të këtij ligji brenda 3 (tre) muajve nga hyrja në fuqi e këtij ligji.
4. Ministri përgjegjës për gjendjen civile dhe ministri përgjegjës për çështjet vendore miratojnë aktin nënligjor, të përcaktuar në pikën 2, të nenit 7, brenda 3 (tre) muajve nga hyrja në fuqi e këtij ligji.
5. Ministri përgjegjës për gjendjen civile miraton aktin nënligjor, të përcaktuar në pikën 3, të nenit 3, brenda 3 (tre) muajve nga hyrja në fuqi e këtij ligji.”.

Neni 14
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Miratuar në datën 30.5.2024.

Shpallur me dekretin nr. 226, datë 14.6.2024, të Presidentit të Republikës së Shqipërisë, Bajram Begaj.

